அன்புள்ள பெற்றோரே/பாதுகாவலர்களே,

நேரில் கற்றலில் (பாடசாலையில்) இருந்து மெய்நிகர் கற்றலுக்கு (வீட்டில்) அல்லது மெய்நிகர் கற்றலில் (வீட்டில்) இருந்து நேரில் (பாடசாலையில்) கற்றலுக்கு மாணவர்கள் நிலைமாறுவதற்கான கடைசி வாய்ப்புப் பற்றிய [இற்றைப்படுத்தல் ஒன்றை](https://www.tdsb.on.ca/News/Article-Details/ArtMID/474/ArticleID/1585/Elementary-Switching-Update---January-29-2021) நாங்கள் கடந்த வாரம் பகிர்ந்திருந்தோம். டிசம்பர் மாதக் கருத்தாய்வில் நிலைமாற்றத்துக்கான ஆர்வம் காட்டிய குடும்பத்தவர்களின் கோரிக்கைகளையே, அதற்கான இடமிருக்கும்போது மட்டும், **நிலைமாற்றத்துக்கான கடைசி வாய்ப்பில் கருத்திலெடுப்பதாக** நாங்கள் முடிவெடுத்துள்ளோம்.

உங்களின் பிள்ளைக்கான நிலைமாற்றம் ஒன்றை நீங்கள் கோரியிருந்ததால், இந்த மின்னஞ்சல் உங்களுக்கு அனுப்பப்படுகிறது. இந்த வார ஆரம்பத்தில் நிலைமாற்றத்துக்கான கோரிக்கைகள் அனைத்தையும் உறுதிப்படுத்துவதற்காகக் குடும்பத்தவர்களைப் பாடசாலைகள் தொடர்புகொண்டிருந்தன. இதுவரை உங்களின் பிள்ளையின் பாடசாலை உங்களை நேரடியாகத் தொடர்புகொள்ளவில்லை எனில், அவர்களின் இறுதிப் பட்டியலில் நிலைமாற்றத்துக்கான உங்களின் கோரிக்கை சேர்க்கப்பட்டிருக்கிறதா என்பதை உறுதிப்படுத்துவதற்குத் தயவுசெய்து அதிபரைத் தொடர்புகொள்ளுங்கள்.

அடுத்த கட்டமாக, மாணவர்கள் ஒவ்வொருவருக்கும் பொருத்தமான வகுப்பறையில் (நேரில் கற்றலுக்கான அல்லது மெய்நிகர் கற்றலுக்கான) இடம் இருக்கின்றதா என்பதைப் பாடசாலைகள் தீர்மானிக்கும். முடிந்தவரை கூடிய எண்ணிக்கையிலான நிலைமாற்றக் கோரிக்கைகளைப் பூர்த்திசெய்வதற்கு நாங்கள் உறுதிபூண்டிருக்கும் அதேவேளையில், அனைத்துக் கோரிக்கைகளுக்கும் இடமளிப்பது சாத்தியமானதாக **இருக்கமாட்டாது**. ரொறன்ரோ பொதுச் சுகாதாரத்தினரின் சமீபத்திய தரவுகளின் அடிப்படையில், COVID-19க்கான ஆபத்து அதிகமாகவுள்ள அயல்களில் வசிக்கும் மாணவர்களுக்கு முன்னுரிமை வழங்கப்படும்.

நேரில் கற்றலில் (பாடசாலையில்) இருந்து மெய்நிகர் கற்றலுக்கு அல்லது மெய்நிகர் கற்றலில் இருந்து நேரில் (பாடசாலையில்) கற்றலுக்கு மாறும் நிலைமாற்றம் ஒன்று பிள்ளையின் ஆசிரியரை மாற்றும் அத்துடன் வகுப்பை மாற்றும் என்பதை குடும்பத்தவர்கள் விளங்கிக்கொள்வது முக்கியமாகும். நேரில் கற்றலுக்கு நிலைமாறும் மாணவர்கள் அனைவரும் அவர்கள் முதலில் சமூகமளித்திருந்த அதே பாடசாலைக்குச் சமூகமளிப்பார்கள்

அத்துடன், மெய்நிகர் கற்றலுக்கு நிலைமாறும் மாணவர்களில் சிலர் ஆரம்பநிலை மெய்நிகர் பாடசாலைகளில் சேர்க்கப்படும் அதேவேளையில், ஏனையோர் அவர்களின் பாடசாலைக்கூடாக மெய்நிகர் வழியில் கற்பர். உங்களின் பிள்ளையின் பாடசாலை தீர்மானித்த முடிவுக்கேற்ப மெய்நிகர் வழிக் கற்பித்தல் முறை பாடசாலைக்குப் பாடசாலை வேறுபடும்.

மாணவர்களின் நிலைமாற்றங்கள் பெப்ரவரி மாதத்தின் குறிப்பிட்ட ஒரு காலப்பகுதி ஊடாக நடைபெறும்போது, “நிலைமாற்ற நாள்” என்று ஒரு நாள் இருக்கமாட்டாது. உங்களின் பிள்ளை தொடர்பான தகவல்கள் மற்றும் விபரங்களை உங்களுடன் அதிபர் நேரடியாகப் பகிர்ந்துகொள்வார். நிலைமாற்றங்களுக்கான குடும்பத்தவர்களின் கோரிக்கையின் நிலை பற்றிப் பாடசாலை அதிபர் பெப்ரவரி 12, வெள்ளிக்கிழமைக்குள் குடும்பத்தவர்களுக்குத் தெரிவிப்பார்.

நிலைமாற்றங்களுக்கான இந்தச் சிக்கலான செயல்முறைக்கூடாக நாங்கள் பயணித்துக் கொண்டிருக்கும்போது தொடர்ந்து நீங்கள் காட்டும் பொறுமைக்கு நாங்கள் நன்றி கூறுகின்றோம். உங்களுக்கு ஏதாவது கேள்விகள் இருந்தால், உங்களின் பிள்ளையின் பாடசாலை அதிபருடன் தயவுசெய்து கதையுங்கள்.

மேலதிக தகவல்கள் மற்றும் கேள்விகள் & பதில்களுக்கு [நிலைமாற்றங்கள் பற்றிய வலைப் பக்கத்தைத்](https://www.tdsb.on.ca/In-Person-Learning/Learning-and-Instruction/Switching-Between-In-Person-Learning-and-Virtual-Learning) தயவுசெய்து பார்வையிடுங்கள்.